Šuteková, Miriam, poslankyňa NR SR (2021-01-29):
Vážení kolegovia, vážený pán predkladateľ, som celkom hrdá, že môžem byť spolupredkladateľkou tohto zákona a zároveň chcem podporiť kolegu pána Tomáša Lehotského a poďakovať mu naozaj za kopec takej systematickej a mravenčej práce, ktorá sa možno ani na prvé, prvý pohľad, keď si prečítate vlastne tento predkladaný zákon, nezdá, že koľko vlastne námahy a úsilia za tým bolo. Ja keď som prišla, a mnohí ste tu takisto starostovia, primátori, ja som mestskou poslankyňou, keď som prišla do mesta s veľkými ideálmi, s tým, že ideme naozaj bojovať s vecami, ktoré nás trápili ako aktivistov v meste, jeden z toho bol aj vizuálny smog. A samozrejme, že ako vy všetci, tak aj my sme začali narážať na to, že veci, ktoré sa nám zdali strašne jednoduché, zrazu strašne jednoducho nešli. A toto bol, toto bol jeden z tých problémov, s ktorým sme sa začali trápiť. Musím povedať, že v meste Žilina pán primátor teraz pracuje aj na tom, aby sa odstraňovali, odstraňoval vizuálny smog, ale takisto sú tam prekážky, ktoré vlastne podľa tohto zákona starého kladú nám polená pod nohy. Pre mňa takou, takou vecou, ktorá sa tu ešte nepomenovala, lebo už nechcem sa opakovať, je to, s čím vlastne sa vrátim naspäť ku kolegovi Tomášovi Lehotskému, je to, že to nie je sranda bojovať v podstate, a čo sa tu ešte nepomenovalo, s veľkou reklamnou loby bilbordových spoločností a s tým, že jednoducho, keď sa nechce, tak sa nechce a s tým, čo všetko za tým je. Treba povedať aj to, že mali sme teraz nejaké nástroje, ale keď sa nechcelo, sa nechcelo. Dostaneme nové nástroje týmto zákonom, ktoré budú silnejšie, ale zase tu zostáva celé to nastavenie spoločnosti, ktoré, ja mám pocit, že sme už našu spoločnosť celú kompletne zasvätili len komercionalizmu a všetko ide na úkor toho. Takisto je to aj s vizuálnym smogom. Ja chápem to, že podnikatelia musia nejakým spôsobom žiť, že musia nejako zarábať, že musia takisto upútavať na seba pozornosť, tak ako pán kolega Kollár dneska už povedal vo svojom rečníckom príhovore, ale mám pocit, že to preháňame u nás. Toto treba jednoznačne pomenovať, že, aj pán kolega Tomáš Lehotský pri tvorbe toho zákona sa s týmto stretával, lebo tá loby reklamných spoločností a loby marketingu, ktorá okolo toho je, je veľmi silná. Vidíme to napríklad aj v tom, že doteraz, neviem, či ste si všimli, v podstate kto mohol dávať pripomienku na odstránenie bilbordu, tak boli, bola Asociácia vonkajšej reklamy, bol to majiteľ toho pozemku a bol to prenajímateľ toho pozemku. A paradoxom je to, že tá Asociácia vonkajšej reklamy sa skladá z majiteľov veľkých bilbordov, sú to majitelia veľkých bilbordových spoločností. Čiže tí, ktorí reálne mali v tomto pôsobiť, boli v absolútnom konflikte záujmov. A chcela som to povedať preto, lebo konečne, konečne sa dostáva do tejto skupiny samospráva, ktorá najviac je dotknutá, či už sú to obce, alebo mestá, a ktorá jednoducho konečne môže v tomto dávať pripomienky a na ktorej podnet sa môže konať. Čiže chcem poďakovať v zmysle toho tomu novému nastaveniu zákona, že nám samosprávam dáva zase do rúk ďalší nástroj aj v tomto smere. A takisto aj aktivistom, pretože ak chcú v tomto smere niečo konať, tak sa, samozrejme, majú obrátiť na predstaviteľov, ktorí nás zastupujú v samosprávach, či sú to poslanci, starostovia, ktorí s týmto ako podnetom vlastne môžu prísť. Nebudem vlastne to viac naťahovať. O tom stavebnom zákone sa veľa hovorilo. Ja som chcela len možno, mala som pripravený dlhší ten príspevok, ale keďže ste už veľa povedali, tak nechcem zdržovať váš čas, ale toto sa tu ešte nepovedalo, tak som chcela vlastne za toto poďakovať, že dostávame ako samosprávy aj túto novú kompetenciu. Vďaka.